Document ID: 32007R0657

KOMISIJAS REGULA (EK) Nr. 657/2007
(2007. gada 14. jūnijs),
ar ko īsteno Padomes Regulu (EK) Nr. 1165/98 par īstermiņa statistiku attiecībā uz Eiropas izlases shēmu izveidi
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 19. maija Regulu (EK) Nr. 1165/98 par īstermiņa statistiku (1), un jo īpaši tās 17. panta j) apakšpunktu,
tā kā:
(1)
Ar Regulu (EK) Nr. 1165/98 ir izveidota vienota sistēma, lai sagatavotu Kopienas īstermiņa statistiku attiecībā uz ekonomikas attīstības ciklu.
(2)
Eiropas Parlamenta un Padomes 2005. gada 6. jūlija Regulā (EK) Nr. 1158/2005, ar ko groza Padomes Regulu (EK) Nr. 1165/98 par īstermiņa statistiku (2), dalībvalstīm ir noteikts pienākums sniegt jaunu rādītāju (importa cenas rūpniecības nozarē) un nosūtīt datus par rādītājiem saistībā ar ārvalstīm saskaņā ar sadalījumu euro zonā un ārpus euro zonas valstīm. Tā rezultātā valsts statistikas sistēmām tika radītas būtiskas izmaksas.
(3)
Ar Regulu (EK) Nr. 1158/2005 ieviesa iespēju izveidot Eiropas izlases shēmas, lai samazinātu valsts statistikas shēmu izmaksas un nodrošinātu Eiropas datu prasību izpildi, un lai dotu iespēju Komisijai (Eurostat) sniegt ticamus Eiropas līmeņa novērtējumus par attiecīgajiem rādītājiem.
(4)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Eiropas izlases shēmas var piemērot, vācot statistisko informāciju euro zonas un ārpus euro zonas dalījumā par šādiem trim mainīgajiem lielumiem, kuri norādīti Regulas (EK) Nr. 1165/98 A pielikumā:
Mainīgais lielums
Nosaukums
132
Jaunie pasūtījumi ārējā tirgū
312
Ārējam tirgum paredzētas produkcijas izlaides cenas
340
Importa cenas
2. pants
Dalībvalstis, kas piedalās Eiropas izlases shēmās, kuras minētas 1. pantā, nosūta datus Komisijai (Eurostat) vismaz par pielikumā minētajām NACE 1.1. red. darbībām, par mainīgajiem lielumiem Nr. 132 un 312 un produkcijas klasifikāciju atbilstoši darbības veidam (CPA) par mainīgo lielumu Nr. 340.
3. pants
Dalībvalstis, kas piedalās Eiropas izlases shēmā, attiecībā uz mainīgo lielumu Nr. 340 var samazināt nosūtīto datu apjomu šim mainīgajam lielumam un aprobežoties ar ražojumu importu no valstīm, kas nav euro zonas valstis.
4. pants
Pielikumā izklāstītos Eiropas izlases shēmu noteikumus var pielāgot bāzes gada vai klasifikācijas sistēmas izmaiņām vai svarīgām strukturālām pārmaiņām euro zonā.
5. pants
Katrs jauns euro zonas dalībnieks, pievienojoties euro zonai, var pievienoties jebkurai no Eiropas izlases shēmām, kuras minētas 1. pantā. Komisija, apspriedusies ar attiecīgo dalībvalsti, konkretizē NACE darbības un produkcijas klasifikāciju atbilstoši darbības veidam (CPA), par kuru jānosūta dati, lai saistībā ar Eiropas izlases shēmām minētā dalībvalsts ievērotu Regulu (EK) Nr. 1165/98.
6. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 14. jūnijā

Labels: 12
2
19